b'\n_START_ARTICLE_\nInstitut for Idr\xc3\xa6t\n_START_PARAGRAPH_\nInstitut for Idr\xc3\xa6t ved K\xc3\xb8benhavns Universitet virker med uddannelse, forskning og formidling inden for s\xc3\xa5vel praktisk idr\xc3\xa6t og humanfysiologi som humaniora og samfundsvidenskab._NEWLINE_Institut for Idr\xc3\xa6t blev oprettet den 1. september 1997 ved en sammenl\xc3\xa6gning af Center for Idr\xc3\xa6tsforskning, Danmarks H\xc3\xb8jskole for Legems\xc3\xb8velser og Laboratoriet for Human Fysiologi. Som universitetsuddannelse startede faget med en bifagsuddannelse i 1909 under ledelse af docent Johannes Lindhard, der fra 1917 var professor i gymnastikteori. Den teoretiske del af bifaget l\xc3\xa5 p\xc3\xa5 universitetet, mens den praktiske uddannelse foregik p\xc3\xa5 Statens Gymnastikinstitut.\n_START_SECTION_\nStatens Gymnastikinstitut \xe2\x80\x94 Danmarks H\xc3\xb8jskole for Legems\xc3\xb8velser\n_START_PARAGRAPH_\nStatens Gymnastikkinstitut blev grundlagt i 1898 til uddannelse af folkeskolens l\xc3\xa6rere, i f\xc3\xb8rste omgang under navnet Statens et\xc3\xa5rige Gymnastikkursus med professor Hans Olrik fra Statens L\xc3\xa6rerkursus (Statens L\xc3\xa6rerh\xc3\xb8jskole) som f\xc3\xb8dselshj\xc3\xa6lper. I 1911 blev navnet \xc3\xa6ndret til Statens Gymnastikinstitut, og fra 1941 var navnet Danmarks H\xc3\xb8jskole for Legems\xc3\xb8velser (DHL) frem til sammenl\xc3\xa6gningen i 1997._NEWLINE_Gymnastikinspekt\xc3\xb8r K.A. Knudsen (1864-1949) n\xc3\xa6vner Franz Nachtegall (1777-1847) som den egentlige ophavsmand til en civil gymnastikuddannelse. Han oprettede Gymnastisk Selskab i 1798 og et gymnastikinstitut i 1808, men efter statsbankerotten bukkede instituttet under i 1816. I tidsrummet 1816-1898 var gymnastikken i milit\xc3\xa6rt regi, og p\xc3\xa5 seminarierne underviste milit\xc3\xa6re l\xc3\xa6rere fra H\xc3\xa6rens Gymnastikskole.'